D'meischtu hent appa nid wirkli verschtannu, wassi meinu mit dem Titl nydanskere - indvandrer - udlændinge. Das isch natirli Dänisch und biditut im Prinzip drimal z'glicha: Lit wa hie wohnunt, aber va eswa annersch chämunt - wienich, chentimu jetz deichu, aber dasch nid ganz richtig. Will mim erschtu Wort meint mu eper wa schich zimli güet integriert het, d'Schprach redut, hie schaffut und Schtire zahlt, aber nid mimu dänischu Pass giboru isch. Mu cha das Wort positiv oder negativ üsleggu - entwäder dass di Dänu härzig sind und es eigunts Wort fer das hent oder de, dass schich wirkli integrieru sehr schwer isch und dü eifach nie wie schi bisch. Hmmm. Ich nimmu da natirli der halbvoll Bächer.   Mit dum negschtu Wort binich nid gmeint, will schi das eiguntli nummu fer Flüchtlinga brüchunt. Äs isch aber nid wirkli schlächt gmeint, aber ich weri ja eiguntli öi en Inwandreri.  Hmmm, gewer witer zum letschtu Wort. Dasch der wanu am meischtu khert (öi im Radio/Fernseh). Das isch wol der Bigriff wa äntli mal ALLI ipackt und öi wenn das no so wahr isch, so bini gli froh, das' fasch nieme passiert, dass eper merkt, dass ich nid va hie bi. Ich glöibu es git wirkli absolut gar nix, wa mich eso ufi Palma bringt, wie wenn eper versüecht ultranätt z si und darum afat jeder Wort GANZ GANZ ditlich z'sägu und bi der zig mal naz'fregu, obi verschtege, was är meine. GRRRRRRH - nummu dra z'deichu  macht mi aggressiv. Jaja, schi wellunt nummu nät si. Aber kei dänische Pass z'hä isch kei Chrankheit und öi kei Biwis derfir, dass mu es döfi isch… iiiih, dass hetti denu Lit düe mal sellu sägu… in fehlerfriium Dänisch natirli.